
Linnavara kasutusse andmine
1. Asjaolud ja menetluse käik
MTÜ Ice Drive esitas taotluse Narva Linnavalitsusele, milles paluti anda tasuta kasutusse Narvas aadressil Jõesuu tänav 78 asuva maa-ala osa tähtajaga 49 aastat spetsialiseeritud libeda kattega õppeväljaku ehitamiseks B-kategooria mootorsõiduki juhtide väljaõpetamiseks.
Antud küsimus oli arutatud 03.07.2013. a Narva Linnavalitsuse linnavarakomisjoni istungil (protokoll nr 7), kus jäeti MTÜ Ice Drive taotluse rahuldamata ning pakuti anda ülalmainitud maa-ala kasutusse tähtajaga 5 aastat, rakendades üüritasu arvestamisel madalamat koefitsienti 0,2. Linnavarakomisjon otsustas, et mittetulundusühingu positiivse otsuse korral esitab Kultuuriosakond korralduse eelnõu Narva Linnavalitsuse istungile selle vastuvõtmiseks. MTÜ Ice Drive andis oma nõusoleku linnavarakomisjoni ettepanekule.
2. Õiguslikud alused
2.1 Vastavalt kohaliku omavalitsuse korralduse seaduse § 30 lõike 1 punktile 2 lahendab ja korraldab linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2 Vastavalt Narva Linnavolikogu 17.03.2005. a määrusega nr 14/52 vastuvõetud „Linnavara kasutusse andmise korra” punktidele 7.2, 7.2.3 võib linnavalitsuse korraldusega linnavara kasutusse anda „Üüritasu arvestamise metoodilise juhendiga“ ette nähtust madalama tasu eest tähtajaga kuni viis aastat mittetulundusühingutele.
3. Otsus

Anda Narvas aadressil Jõesuu tänav 78 asuva maa-ala (katastritunnus 51103:004:0015, üldkasutatav maa 100%) osa üldpinnaga 38129 m² kasutusse tähtajaga 5 aastat MTÜ-le Ice Drive (registrikood 80337558) spetsialiseeritud libeda kattega õppeväljaku ehitamiseks B-kategooria mootorsõiduki juhtide väljaõpetamiseks, rakendades üüritasu arvestamisel madalamat koefitsienti 0,2.
4. Rakendussätted
4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

